


                         
      

NOTĂ DE FUNDAMENTARE

	
Secțiunea 1
Titlul proiectului de act normativ

	Hotărâre a Guvernului 
privind stabilirea cadrului instituțional și a măsurilor pentru punerea în aplicare a Regulamentului (UE) 2023/1542 al Parlamentului European și al Consiliului din 12 iulie 2023 privind bateriile și deșeurile de baterii, de modificare a Directivei 2008/98/CE și a Regulamentului (UE) 2019/1020 și de abrogare a Directivei 2006/66/CE

	
Secțiunea a 2-a
Motivul emiterii actului normativ

	2.1.
	Sursa proiectului de act normativ
	Prezentul proiect de hotărâre a Guvernului este elaborat la inițiativa Ministerului Economiei Digitalizării Antreprenoriatului și Turismului și a Ministerului Mediului, Apelor și Pădurilor, în temeiul art. 108 din Constituției României, în vederea alinierii cadrului juridic național la prevederile Regulamentului (UE) 2023/1542 al Parlamentului European și al Consiliului din 12 iulie 2023 privind bateriile și deșeurile de baterii, de modificare a Directivei 2008/98/CE și a Regulamentului (UE) 2019/1020 și de abrogare a Directivei 2006/66/CE, publicat în Jurnalul Oficial al Uniunii Europene seria L, nr. 191 din 28 iulie 2023, denumit în continuare „Regulamentul (UE) 2023/1542”.

	2.2.
	Descrierea situației actuale
	Regulamentul (UE) 2023/1542 a intrat în vigoare la 17 august 2023 și a devenit aplicabil, în cea mai mare parte a prevederilor sale, de la 18 februarie 2024. Pentru asigurarea aplicării graduale, Regulamentul (UE) 2023/1542 stabilește un calendar detaliat de termene, dintre care o parte au fost deja depășite, iar respectarea celor care urmează reclamă adoptarea cu celeritate a prezentului proiect de hotărâre a Guvernului.
Prezentul proiect de act normativ reprezintă cadrul national de punere în aplicare a Regulamentului (UE) 2023/1542, act european cu aplicare direct și nu creează obligații de fond suplimentare în sarcina operatorilor economici față de cele prevăzute direct de Regulamentul (UE) 2023/1542: obligațiile materiale — cerințele de durabilitate și siguranță, marcajul CE, răspunderea extinsă a producătorilor, obiectivele de colectare și valorificare — decurg nemijlocit din Regulamentul (UE) 2023/1542, care este obligatoriu în toate elementele sale și se aplică direct în toate statele membre, în temeiul art. 288 din Tratatul privind funcționarea Uniunii Europene, denumit în continuare, TFUE. 
Rolul proiectului de act normativ se limitează la desemnarea autorităților naționale competente, la actualizarea procedurilor de lucru existente, de înregistrare, autorizare, raportare și control, exercitate la data prezentei, în temeiul Hotărârii Guvernului nr. 1.132/2008 privind regimul bateriilor şi acumulatorilor şi al deşeurilor de baterii şi acumulatori, cu modificările și completările ulterioare și la stabilirea regimului sancționator național, elemente pe care Regulamentul (UE) 2023/1542 le lasă expres în competența statelor membre.
Adoptarea proiectului de act normativ este necesară pentru alinierea României la Regulamentul european privind bateriile, prin asigurarea cadrului instituțional și procedural intern indispensabil aplicării directe a Regulamentului (UE) 2023/1542. Deși, în temeiul art. 288 din TFUE, regulamentele europene sunt obligatorii în toate elementele lor și se aplică direct în toate statele membre, dispozițiile Regulamentului (UE) 2023/1542 presupun un ansamblu de măsuri naționale de implementare, respectiv, desemnarea autorităților competente, stabilirea atribuțiilor acestora, instituirea regimului sancționator, reglementarea perioadei tranzitorii și a raportării datelor fără de care obligațiile directe prevăzute de Regulamentul (UE) 2023/1542 nu pot produce efecte depline pe teritoriul României.
Proiectul de act normativ asigură, de asemenea, cadrul intern de aplicare a Regulamentului de punere în aplicare (UE) 2025/2289 al Comisiei din 13 noiembrie 2025 de stabilire a normelor de aplicare a Regulamentului (UE) 2023/1542 al Parlamentului European și al Consiliului, în ceea ce privește formatul de raportare a datelor, precum și metodele de evaluare și condițiile operaționale pentru colectarea și tratarea deșeurilor de baterii.
Principalele termene prevăzute de Regulamentul (UE) 2023/1542 sunt următoarele:
	Termen
	Obligația/Prevederea Regulamentului
	Stadiu la 17 septembrie 2026

	17 august 2023
	Intrarea în vigoare a Regulamentului (UE) 2023/1542 (ziua a douăzecea de la publicarea în JOUE).
	Împlinit.

	18 februarie 2024
	Data de la care se aplică, ca regulă generală, cea mai mare parte a dispozițiilor Regulamentului (UE) 2023/1542; abrogarea Directivei 2006/66/CE.
	DEPĂȘIT.

	18 august 2024
	Termen pentru desemnarea de către statele membre a autorității competente prevăzute la art. 53, a autorității de notificare (art. 22) și a punctului de contact cu Comisia Europeană (art. 54 alin. (2)); punerea în aplicare a capitolului VI „Obligațiile operatorilor economici” pentru bateriile portabile și industriale.
	DEPĂȘIT.

	18 februarie 2025
	Aplicarea cerințelor privind restricțiile aferente substanțelor (art. 6 și anexa I); începerea aplicării obligațiilor operatorilor economici potrivit capitolului VI pentru bateriile SLI și LMT; aplicarea art. 77 alin. (1) privind informațiile pentru consumatori.
	DEPĂȘIT.

	18 august 2025
	Aplicarea cerințelor de performanță și durabilitate pentru bateriile portabile de uz general (art. 9) și a obligațiilor privind etichetarea (art. 13).
	DEPĂȘIT.

	18 februarie 2026
	Aplicarea obligațiilor privind răspunderea extinsă a producătorilor (art. 56) și a obligației de înregistrare a producătorilor (art. 55).
	DEPĂȘIT.

	18 august 2026
	Aplicarea art. 15 alin. (2) din Hotararea Guvernului nr.1132/2008, cu modificările și completările ulterioare; termen pentru aplicarea unor obligații privind pașaportul bateriei și informațiile privind starea de sănătate a bateriilor LMT și EV.
	Termen împlinit la 18 august 2026. Dispozițiile art. 15 alin. (2) din Hotărârea Guvernului nr. 1132/2008, cu modificările și completările ulterioare au încetat să se aplice la termenul prevăzut de Regulamentul (UE) 2023/1542, iar excepția corespunzătoare a fost eliminată din cuprinsul art. 13 alin. (1) din proiect; împlinirea termenului anterior adoptării susține necesitatea adoptării cu celeritate a proiectului.

	18 februarie 2027
	Expirarea perioadei tranzitorii prevăzute pentru menținerea art. 8 din Hotararea Guvernului nr. 1132/2008, cu modificările și completările ulterioare; aplicarea deplină a obligațiilor privind pașaportul bateriei pentru bateriile LMT, pentru vehiculele electrice și pentru bateriile industriale cu capacitate mai mare de 2 kWh (art. 77).
	Neîmplinit.

	30 iunie 2027
	Termen prevăzut la art. 13 alin. (1) din proiectul de act normativ pentru aplicarea art. 7 alin. (6) din Hotararea Guvernului nr. 1132/2008, cu modificările și completările ulterioare.
	Neîmplinit.

	31 decembrie 2027
	Atingerea ratei minime de colectare separată de 63% din deșeurile de baterii portabile (art. 59 alin. (3) lit. a) din Regulamentul (UE) 2023/1542).
	Neîmplinit.

	31 decembrie 2028
	Atingerea ratei minime de colectare separată de 51% din deșeurile de baterii LMT (art. 60 alin. (3) lit. a) din Regulamentul (UE) 2023/1542).
	Neîmplinit.

	31 decembrie 2030
	Atingerea ratei minime de colectare separată de 73% din deșeurile de baterii portabile (art. 59 alin. (3) lit. b) din Regulamentul (UE) 2023/1542.
	Neîmplinit.

	31 decembrie 2031
	Atingerea ratei minime de colectare separată de 61% din deșeurile de baterii LMT (art. 60 alin. (3) lit. b) din Regulamentul (UE) 2023/1542).
	Neîmplinit.


Se constată astfel, că o parte semnificativă a termenelor prevăzute de Regulamentul (UE) 2023/1542 au fost deja depășite, cu consecințe directe asupra aplicabilității depline a cadrului european pe teritoriul României. 
Elaborarea proiectului de act normativ răspunde angajamentelor României în calitate de stat membru al Uniunii Europene și reprezintă o măsură strict necesară pentru evitarea declanșării procedurilor de constatare a neîndeplinirii obligațiilor (infringement) împotriva României pentru neadoptarea, în termenele prevăzute de Regulamentul (UE) 2023/1542 a măsurilor naționale de aplicare.
În lipsa cadrului intern de punere în aplicare, autoritățile naționale nu dispun de temeiul necesar pentru exercitarea atribuțiilor de înregistrare, autorizare, supraveghere a pieței, monitorizare a ratelor de colectare și sancționare a nerespectării obligațiilor. 
Prin urmare, adoptarea prezentului proiect de act normativ prezintă caracter de urgență, fiind singura măsură care poate limita riscul procedurilor în constatarea neîndeplinirii obligațiilor de stat membru (infringement) declanșate de Comisia Europeană în temeiul art. 258 din TFUE și poate asigura respectarea termenelor care urmează a deveni aplicabile.
În prezent, regimul juridic al bateriilor și acumulatorilor, precum și al deșeurilor provenite din acestea, este reglementat prin Hotărârea Guvernului nr. 1132/2008, cu modificările și completările ulterioare, care a transpus Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori.
Începând cu data de 18 februarie 2024, Regulamentul (UE) 2023/1542 a înlocuit Directiva 2006/66/CE, instituind un cadru juridic unic, direct aplicabil, care acoperă întregul ciclu de viață al bateriilor, de la extracția materiilor prime, proiectare, producție, introducere pe piață, până la colectarea, reciclarea și valorificarea deșeurilor de baterii.
Regulamentul (UE) 2023/1542 impune statelor membre obligații concrete privind:
desemnarea autorităților competente pentru punerea în aplicare, inclusiv a autorităților de supraveghere a pieței și a autorității de notificare pentru organismele de evaluare a conformității;
organizarea sistemului de răspundere extinsă a producătorului (REP) pentru toate categoriile de baterii;
înregistrarea producătorilor de baterii, colectarea, validarea, consolidarea și raportarea datelor privind bateriile introduse pe piață și deșeurile de baterii;
gestionarea deșeurilor de baterii în fluxul municipal și industrial, atingerea ratelor de colectare și reciclare prevăzute de Regulamentul (UE) 2023/1542;
stabilirea regimului sancționator – contravenții și amenzi – pentru nerespectarea obligațiilor cuprinse în Regulamentul (UE) 2023/1542.
În absența unui cadru instituțional și procedural intern, obligațiile directe ale autorităților naționale, ale producătorilor de baterii, ale organizațiilor care implementează răspunderea extinsă a producătorilor (OIREP), ale distribuitorilor, ale unităților administrativ-teritoriale și ale operatorilor de deșeuri nu pot fi aplicate în mod coerent, iar regimul sancționator aplicabil rămâne neoperațional. Totodată, reiterăm faptul că în lipsa punerii în aplicare expune România riscului unei acțiuni în constatarea neîndeplinirii obligațiilor de stat membru.

	2.3.
	Schimbări preconizate
	Schimbările preconizate au caracter instituțional și procedural, iar proiectul de act normativ continuă și înlocuiește cadrul de lucru existent în temeiul Hotărârii Guvernului nr. 1132/2008, cu modificările și completările ulterioare, adaptându-l la cerințele Regulamentului (UE) 2023/1542, fără a depăși cerințele acestuia și fără a introduce măsuri suplimentare față de dreptul Uniunii (fără suprareglementare). Proiectul de hotărâre a Guvernului instituie cadrul instituțional necesar aplicării Regulamentului (UE) 2023/1542 și stabilește competențele și atribuțiile autorităților publice implicate, după cum urmează:
a) Autorități competente pentru punerea în aplicare a Regulamentului (UE) 2023/1542
Ministerul Economiei, Digitalizării, Antreprenoriatului și Turismului este desemnat autoritate competentă pentru punerea în aplicare a Regulamentului (UE) 2023/1542, cu excepția capitolului VIII „Gestionarea deșeurilor de baterii”, precum și autoritate de notificare pentru organismele de evaluare a conformității, în aplicarea art. 22 alin. (1) din Regulamentul (UE) 2023/1542.
Ministerul Mediului, Apelor și Pădurilor este desemnat autoritate publică centrală competentă pentru aplicarea dispozițiilor cuprinse în capitolul VIII „Gestionarea deșeurilor de baterii” din Regulament, inclusiv pentru implementarea răspunderii extinse a producătorilor de baterii.
Asociația de Acreditare din România (RENAR), în calitate de organism național de acreditare, efectuează evaluarea și monitorizarea organismelor de evaluare a conformității, potrivit Regulamentului (CE) nr. 765/2008 al Parlamentului European și al Consiliului din 9 iulie 2008.
b) Autorități de supraveghere a pieței
În aplicarea definiției de la art. 3 pct. 62 din Regulamentul (UE) 2023/1542, se desemnează ca autorități de supraveghere a pieței: Registrul Auto Român (RAR) pentru bateriile pentru mijloace de transport ușoare (LMT), bateriile de pornire, iluminare și aprindere (SLI) și bateriile pentru vehicule electrice (EV); Autoritatea Națională pentru Protecția Consumatorilor (ANPC) pentru bateriile portabile și bateriile portabile de uz general; Inspecția de Stat pentru Controlul Cazanelor, Recipientelor sub Presiune și Instalațiilor de Ridicat (ISCIR) pentru bateriile industriale. 
c) Autorități competente în domeniul gestionării deșeurilor de baterii
Agenția Națională pentru Mediu și Arii Protejate (ANMAP) este desemnată autoritate competentă pentru înregistrarea producătorilor de baterii în conformitate cu art. 55 din Regulamentul (UE) 2023/1542; colectarea, validarea și consolidarea datelor privind bateriile și deșeurile de baterii conform art. 75, punerea la dispoziția publicului și raportarea către Comisia Europeană a informațiilor prevăzute la art. 76 și administrarea platformei digitale naționale de trasabilitate a fluxurilor de deșeuri de baterii.
Administrația Fondului pentru Mediu (AFM) este desemnată autoritate competentă pentru: supravegherea punerii în aplicare de către producători și de către organizațiile care implementează răspunderea extinsă a producătorilor a prevederilor art. 58 alin. (7) din Regulamentul (UE) 2023/1542; elaborarea metodologiei de constituire și gestionare a garanției financiare prevăzute la art. 58 alin. (7); monitorizarea anuală a ratelor de colectare; finanțarea studiului privind compoziția fluxurilor de deșeuri municipale mixte și de DEEE, prevăzut la art. 69 alin. (5) din Regulamentul (UE) 2023/1542, primul studiu efectuându-se până la data de 1 ianuarie 2028, referitor la anul calendaristic 2027, cu o frecvență națională ulterioară de 3 ani, precum și elaborarea metodologiei de constituire și gestionare a fondului necesar finanțării studiului, alimentat din contribuțiile producătorilor potrivit art. 56 alin. (4) lit. b) din Regulamentul (UE) 2023/1542.   
Autoritatea publică centrală pentru protecția mediului, prin Comisia de supraveghere a răspunderii extinse a producătorilor, constituită potrivit art. 12 alin. (14) din Ordonanța de urgență a Guvernului nr. 92/2021 privind regimul deșeurilor, aprobată cu modificări și completări prin Legea 17/2023, cu modificările și completările ulterioare, asigură autorizarea producătorilor și a organizațiilor care implementează răspunderea extinsă a producătorilor, a reprezentanților autorizați, precum și supravegherea punerii în aplicare a obligațiilor privind răspunderea extinsă a producătorilor.
d) Obligații ale autorităților administrației publice locale
Proiectul de act normativ reglementează obligațiile unităților administrativ-teritoriale pentru ducerea la îndeplinire a prevederilor art. 66 din Regulamentul (UE) 2023/1542, în corelare cu Ordonanța de urgență a Guvernului nr. 92/2021, aprobată cu modificări și completări prin Legea 17/2023, cu modificările și completările ulterioare, și stabilește mecanismul de acoperire a costurilor de gestionare a deșeurilor de baterii din fluxul municipal prin organizațiile care implementează răspunderea extinsă a producătorilor, pe baza cotelor de piață.
e) Obligații ale producătorilor și distribuitorilor
Introducerea pe piață a bateriilor se realizează numai de către producătorii înregistrați în Registrul producătorilor de baterii și acumulatori, fiind interzisă comercializarea de către distribuitori a produselor provenite de la producători neînregistrați. Producătorii stabiliți în afara României, definiți conform art. 3 pct. 47 lit. d) din Regulamentul (UE) 2023/1542, au obligația desemnării unei organizații care implementează răspunderea extinsă a producătorilor.
f) Regim contravențional și sancționator
Proiectul de act normativ stabilește un regim contravențional diferențiat pe autorități cu atribuții de constatare și sancționare – ANPC (pentru bateriile portabile și cele portabile de uz general), ISCIR (pentru bateriile industriale), Garda Națională de Mediu și Administrația Fondului pentru Mediu (pentru obligațiile aferente capitolului VIII „Gestionarea deșeurilor de baterii”) – cu cuantumuri ale amenzilor corelate cu gravitatea faptei și cu tipul operatorului economic (persoană juridică sau persoană fizică). Sunt prevăzute, de asemenea, sancțiuni complementare, precum oprirea temporară de la comercializare până la remedierea deficiențelor.
g) Dispoziții tranzitorii
Proiectul de act normativ asigură tranziția de la regimul prevăzut de Hotărârea Guvernului nr. 1132/2008, cu modificările și completările ulterioare, la cel instituit prin Regulamentul (UE) 2023/1542, prin abrogarea parțială a actului normativ anterior, cu menținerea unor prevederi până la termenele stabilite de Regulamentul (UE) 2023/1542 (art. 8 – până la 18 februarie 2027, art. 15 alin. (2) – până la 18 august 2026, art. 7 alin. (6) – până la 30 iunie 2027), precum și prin reglementarea statutului licențelor și numerelor de înregistrare existente, al documentațiilor depuse anterior și al obligațiilor de raportare în perioada tranzitorie.
h) Definirea tipurilor de baterii și acumulatori (Anexa 1)
Proiectul de act normative cuprinde în anexa nr.1, tipurile de baterii și acumulatori stabilite în conformitate cu Regulamentul (UE) 2023/1542 și cu Regulamentul de punere în aplicare (UE) 2025/2289, structurate pe cele cinci categorii: baterii portabile, baterii pentru mijloace de transport ușoare (LMT), baterii de pornire, iluminare și aprindere (SLI), baterii industriale și baterii pentru vehicule electrice (EV), pe compoziții chimice.
i) Calendarul actelor subsecvente și intrarea în vigoare
Pentru operaționalizarea rapidă a cadrului instituțional, proiectul de act normativ instituie un calendar comprimat și corelat al actelor subsecvente, construit pe principiul ancorei unice (toate termenele curg de la data intrării în vigoare a hotărârii Guvernului) și al pachetului de sistem: adoptarea ordinelor subsecvente poate urma procedura de urgență prevăzută la art. 7 alin. (13) din Legea nr. 52/2003 privind transparența decizională în administrația publică, republicată, justificată de termenele de aplicare prevăzute la art. 96 din Regulamentul (UE) 2023/1542, dintre care o parte sunt deja depășite; în termen de 15 zile se desemnează punctul de contact în relația cu Comisia Europeană; în termen de 45 de zile se aprobă lista standardelor române care adoptă standarde armonizate și se elaborează metodologia AFM privind constituirea și gestionarea garanției financiare; în termen de 90 de zile se aprobă simultan, ca pachet unitar, procedura de înregistrare a producătorilor și de raportare a datelor, metodologia garanției financiare și procedura de autorizare și supraveghere a implementării răspunderii extinse a producătorilor — aceasta din urmă aprobată prin ordin comun al conducătorului autorității publice centrale pentru protecția mediului și al conducătorului autorității publice centrale din domeniul economiei, digitalizării, antreprenoriatului și turismului —, eliminându-se astfel riscul ca un act să devină aplicabil înaintea actelor de care depinde funcțional.
Documentele emise în temeiul Hotărârii Guvernului nr. 1.132/2008, cu modificările și completările ulterioare își mențin valabilitatea, cu titlu de acte administrative individuale, timp de 4 luni de la data intrării în vigoare a pachetului de ordine, iar toate procedurile tranzitorii se vor finaliza cel târziu la data de 30 iunie 2027.
 Prevederile proiectului de hotărâre a Guvernului intră în vigoare la data publicării în Monitorul Oficial al României, Partea I, cu excepția dispozițiilor contravenționale, care vor intra în vigoare la 30 de zile de la data publicării, în conformitate cu art. 4 alin. (2) din Ordonanța Guvernului nr. 2/2001 privind regimul juridic al contravențiilor, aprobată cu modificări și completări prin Legea nr. 180/2002, cu modificările și completările ulterioare.


	2.4.
	Alte informații
	Nu au fost identificate.

	
Secțiunea a 3-a
Impactul socio-economic

	3.1.
	Descrierea generala a beneficiilor si costurilor ca urmare a intrarii in vigoare a actului normativ
	Proiectul de act normativ nu se referă la acest subiect.

	3.2.
	Impactul social
	Implementarea proiectului de act normativ generează un impact social pozitiv prin creșterea nivelului de conștientizare privind gestionarea adecvată a deșeurilor de baterii, prin creșterea ratei de colectare selectivă și prin îmbunătățirea calității mediului în care trăiesc cetățenii. Obligațiile aferente informării consumatorilor, prevăzute de Regulamentul (UE) 2023/1542, contribuie la informarea publicului privind impactul bateriilor asupra sănătății și mediului.

	3.3.
	Impactul asupra drepturilor și libertăților fundamentale ale omului
	Proiectul de act normativ nu se referă la acest subiect. 

	3.4.
	Impactul macroeconomic
	Proiectul de act normativ nu generează un impact macroeconomic direct semnificativ. Obligațiile economice ale operatorilor decurg direct din Regulamentul (UE) 2023/1542 și există independent de prezentul proiect, fiind în bună măsură similare celor exercitate deja în temeiul Hotărârii Guvernului nr. 1.132/2008, cu modificările și completările ulterioare.

Prin prezentul proiect de act normativ nu se adaugă sarcini economice noi, ci doar se actualizează cadrul procedural prin care obligațiile europene preexistente sunt administrate la nivel național. Măsurile propuse sprijină tranziția către economia circulară prin valorificarea materiilor prime critice conținute în bateriile scoase din uz (litiu, cobalt, nichel, plumb), contribuind la consolidarea securității aprovizionării cu materii prime și la reducerea dependenței de importuri.

	3.4.1.
	Impactul asupra economiei și asupra principalilor indicatori macroeconomici
	Proiectul de act normativ nu generează un impact macroeconomic direct cuantificabil la nivelul produsului intern brut, al ratei inflației, al ratei șomajului sau al balanței comerciale. Măsurile reglementate au, însă, un impact indirect pozitiv asupra economiei naționale, prin următoarele canale principale:
consolidarea cadrului de aplicare a economiei circulare în sectorul bateriilor și sprijinirea tranziției verzi, obiectiv strategic al Uniunii Europene și al României, cu efecte pe termen mediu și lung asupra productivității, competitivității și sustenabilității economiei naționale;
creșterea gradului de valorificare a materiilor prime critice (litiu, cobalt, nichel, plumb, mangan) conținute în deșeurile de baterii, contribuind la consolidarea securității aprovizionării cu materii prime și la reducerea dependenței de importuri – cu efecte favorabile asupra balanței comerciale și a contului curent al balanței de plăți;
stimularea investițiilor private în infrastructura de colectare, sortare, tratare și reciclare a deșeurilor de baterii, inclusiv prin atragerea de fonduri europene disponibile prin diverse programe, cu efecte pozitive asupra formării brute de capital fix;
crearea de noi locuri de muncă în industriile conexe – colectare, logistică, reciclare, dezvoltare de tehnologii curate, evaluare a conformității – cu impact pozitiv asupra ratei de ocupare;
dezvoltarea pieței interne a bateriilor conforme cu cerințele europene, consolidarea competitivității producătorilor români pe piața unică europeană și asigurarea unui mediu concurențial echitabil prin aplicarea unitară a cerințelor de conformitate și a regimului sancționator;
diminuarea costurilor externalității generate de gestionarea necorespunzătoare a deșeurilor de baterii (poluarea solului, apelor și aerului cu metale grele), cu efecte pozitive asupra sănătății publice și, implicit, asupra cheltuielilor publice de sănătate.
Proiectul de act normativ nu generează modificări ale presiunii fiscale asupra contribuabililor, nu introduce taxe sau impozite noi și nu antrenează creșteri salariale în sectorul bugetar. Obligațiile financiare aferente răspunderii extinse a producătorilor sunt suportate integral de către operatorii economici care introduc pe piață baterii, potrivit principiului „poluatorul plătește”, consacrat de art. 191 alin. (2) din TFUE.
Având în vedere dimensiunea relativ redusă a sectorului bateriilor în economia națională, raportată la PIB, impactul asupra principalilor indicatori macroeconomici este estimat a fi neutru pe termen scurt și moderat pozitiv pe termen mediu și lung, prin contribuția la obiectivele de mediu și de economie circulară asumate de România prin politicile naționale și europene.


	3.4.2.
	Impactul asupra mediului concurențial și domeniul ajutoarelor de stat
	Proiectul de act normativ nu instituie măsuri de natura ajutorului de stat și nu afectează mediul concurențial, întrucât stabilește obligații aplicabile în mod egal tuturor operatorilor economici care introduc pe piață baterii sau gestionează deșeuri de baterii.


	3.5.
	Impactul asupra mediului de afaceri
	Proiectul de act normativ produce efecte asupra mediului de afaceri prin:
clarificarea regimului juridic aplicabil operatorilor economici care introduc pe piață sau pun la dispoziție pe piață baterii, inclusiv a obligațiilor de conformitate, de marcare CE, de etichetare și de furnizare a declarației de conformitate UE;
uniformizarea procedurilor de înregistrare a producătorilor și de raportare a datelor, prin intermediul unei platforme digitale naționale de trasabilitate administrate de ANMAP;
definirea obligațiilor financiare ale producătorilor în cadrul schemelor de răspundere extinsă a producătorilor;
reducerea sarcinii administrative, prin armonizarea cerințelor naționale cu normele europene direct aplicabile și prin eliminarea paralelismelor de reglementare.

	3.6.
	Impactul asupra mediului înconjurător
	Proiectul de act normativ are un impact pozitiv semnificativ asupra mediului, prin:
creșterea ratelor de colectare a deșeurilor de baterii portabile la 63% până la 31 decembrie 2027 și 73% până la 31 decembrie 2030, potrivit art. 59 din Regulamentul (UE) 2023/1542;
atingerea ratei de colectare de 51% pentru bateriile LMT până la 31 decembrie 2028 și de 61% până la 31 decembrie 2031;
asigurarea tratamentului și reciclării adecvate a deșeurilor de baterii, cu rate ridicate de valorificare a materialelor critice (litiu, cobalt, nichel, plumb); 
reducerea cantității de deșeuri periculoase eliminate prin depozitare sau incinerare;
diminuarea riscurilor de contaminare a solului, apelor și aerului cu metale grele și alte substanțe periculoase provenite din bateriile gestionate necorespunzător.


	3.7.
	Evaluarea costurilor și beneficiilor din perspectiva inovării și digitalizării
	Proiectul de act normativ susține în mod direct obiectivele strategiei naționale și europene privind inovarea și digitalizarea, atât prin cerințele pe care le transpune din Regulamentul (UE) 2023/1542, cât și prin instrumentele digitale pe care le operaționalizează la nivel național.
Costuri:
costuri unice (investiționale) pentru dezvoltarea, implementarea și operaționalizarea platformei digitale naționale de trasabilitate a fluxurilor de deșeuri de baterii, administrate de ANMAP, inclusiv interoperabilitatea cu registrele europene și cu sistemele existente de raportare (SIM, SIATD);
costuri recurente de operare, mentenanță, securitate cibernetică și actualizare a platformei digitale, suportate din bugetul ANMAP și, după caz, din fondurile europene disponibile;
costuri de conformare pentru operatorii economici, asociate adaptării sistemelor informatice proprii la cerințele privind pașaportul digital al bateriei (art. 77 din Regulamentul (UE) 2023/1542), etichetarea cu cod QR (art. 13), gestionarea datelor privind starea de sănătate a bateriilor LMT și EV și raportarea electronică a datelor privind bateriile introduse pe piață și deșeurile de baterii; 
costuri pentru activitățile de inovare și cercetare-dezvoltare necesare adaptării proceselor tehnologice la cerințele de sustenabilitate, performanță și durabilitate a bateriilor (art. 7–10 din Regulamentul (UE) 2023/1542), suportate de producători și, după caz, acoperite din scheme de finanțare naționale și europene dedicate. 
Beneficii:
operaționalizarea pașaportului digital al bateriei – instrument european de trasabilitate pe întregul ciclu de viață al produsului – care permite identificarea unică a fiecărei baterii LMT, pentru vehicule electrice și industriale cu capacitate mai mare de 2 kWh, accesul structurat al utilizatorilor la informații privind compoziția chimică, performanța, durabilitatea și modul de gestionare la sfârșitul ciclului de viață;
asigurarea interoperabilității datelor între autoritățile naționale (MMAP, ANMAP, AFM, GNM, ANPC, RAR, ISCIR), operatorii economici și Comisia Europeană, prin utilizarea de formate standardizate de raportare conforme cu Regulamentul de punere în aplicare (UE) 2025/2289;
reducerea sarcinii administrative și a birocrației prin digitalizarea procedurilor de înregistrare a producătorilor, de raportare anuală și de supraveghere a pieței – cu efecte directe asupra eficienței actului administrativ și asupra timpului de răspuns al autorităților competente;
stimularea inovării în industria bateriilor și în industria reciclării, prin cerințele Regulamentului privind utilizarea de materii prime secundare (conținut minim de materiale reciclate în baterii noi), performanța electrochimică și amprenta de carbon a bateriilor – care creează cerere pentru tehnologii curate, procese avansate de reciclare și noi modele de afaceri bazate pe economia circulară („battery-as-a-service”, second-life applications);
creșterea transparenței și combaterea concurenței neloiale generate de introducerea pe piață a bateriilor neconforme sau a celor provenite de la producători neînregistrați, prin verificări automate și date în timp real accesibile autorităților de supraveghere a pieței;
crearea premiselor pentru accesarea fondurilor europene destinate digitalizării și tranziției verzi, în special a celor aferente Mecanismului de Redresare și Reziliență, Fondului pentru Modernizare și Fondului european de dezvoltare regională, în domeniul infrastructurilor digitale și al tehnologiilor curate.
În raport cu costurile identificate, beneficiile economice, administrative și de mediu pe termen mediu și lung justifică în mod proporțional măsurile propuse. Digitalizarea procedurilor și a raportării, precum și integrarea pașaportului digital al bateriei, contribuie la poziționarea României în linie cu obiectivele Deceniului digital european 2030 și cu țintele Pactului ecologic european.


	3.8.
	Evaluarea costurilor și beneficiilor din perspectiva dezvoltării durabile
	Proiectul de act normativ contribuie în mod direct la îndeplinirea obiectivelor Strategiei naționale pentru dezvoltarea durabilă a României 2030 și la atingerea Obiectivelor de Dezvoltare Durabilă (ODD) asumate de România în cadrul Agendei 2030 a Organizației Națiunilor Unite, în special:
ODD 6 – Apă curată și sanitație, prin prevenirea contaminării apelor cu metale grele provenite din bateriile gestionate necorespunzător;
ODD 8 – Muncă decentă și creștere economică, prin crearea de locuri de muncă în sectorul economiei circulare și stimularea unei creșteri economice decuplate de consumul de resurse primare;
ODD 9 – Industrie, inovare și infrastructură, prin susținerea industriei bateriilor conforme cu cerințele europene și a infrastructurii de reciclare;
ODD 11 – Orașe și comunități durabile, prin instituirea obligațiilor unităților administrativ-teritoriale privind colectarea selectivă a deșeurilor de baterii din fluxul municipal;
ODD 12 – Consum și producție responsabile, prin cerințele privind durabilitatea, capacitatea de demontare și înlocuire a bateriilor portabile, conținutul minim de materiale reciclate și pașaportul digital al bateriei;
ODD 13 – Acțiune climatică, prin contribuția la reducerea emisiilor de gaze cu efect de seră aferente sectorului bateriilor, prin cerințele de amprentă de carbon și prin valorificarea energetică și materială a deșeurilor de baterii.
Costuri:
costuri de conformare pentru operatorii economici asociate atingerii cerințelor de sustenabilitate, performanță, durabilitate și amprentă de carbon prevăzute de Regulamentul (UE) 2023/1542  (art. 7–10), inclusiv investițiile în modernizarea liniilor de producție și în procesele de proiectare ecologică (eco-design);
costuri de dezvoltare a infrastructurii de colectare separată, sortare, tratare și reciclare a deșeurilor de baterii, suportate de organizațiile care implementează răspunderea extinsă a producătorilor, potrivit principiului „poluatorul plătește”;
costuri asociate atingerii ratelor minime de colectare selectivă prevăzute de Regulamentul (UE) 2023/1542  (63% pentru bateriile portabile până la 31 decembrie 2027, 73% până la 31 decembrie 2030, 51% pentru bateriile LMT până la 31 decembrie 2028, 61% până la 31 decembrie 2031), inclusiv campaniile de informare și conștientizare a consumatorilor;
costuri pentru constituirea și menținerea garanției financiare de către producători, conform art. 58 alin. (7) din Regulamentul (UE) 2023/1542, în vederea asigurării gestionării deșeurilor de baterii pe termen lung.
Beneficii: 
creșterea gradului de valorificare a materialelor reciclate – litiu (minim 50% până în 2027 și 80% până în 2031), cobalt, plumb, nichel – cu efecte directe asupra conservării resurselor naturale, reducerii presiunii asupra extracției primare și consolidării autonomiei strategice a României și a Uniunii Europene în raport cu materiile prime critice; 
reducerea emisiilor de gaze cu efect de seră aferente ciclului de viață al bateriilor, prin cerințele privind amprenta de carbon și prin stimularea circuitelor scurte de reciclare pe teritoriul Uniunii Europene;
prevenirea poluării solului, apelor de suprafață și subterane și a aerului cu metale grele și substanțe periculoase (cadmiu, mercur, plumb), cu efecte pozitive asupra sănătății publice și a biodiversității;
reducerea cantității de deșeuri eliminate prin depozitare și incinerare, cu impact favorabil asupra atingerii țintelor naționale de reducere a cantităților de deșeuri municipale depozitate;
crearea condițiilor pentru dezvoltarea unei piețe a bateriilor de „a doua viață” (second-life batteries), în special pentru bateriile EV reutilizate în aplicații staționare de stocare a energiei regenerabile, cu efecte favorabile asupra tranziției energetice și a decarbonizării;
consolidarea rezilienței economice și de mediu a sectorului bateriilor, prin diminuarea dependenței de importuri de materii prime critice și prin instituirea unor lanțuri de aprovizionare mai scurte și mai sustenabile;
beneficii sociale pe termen lung, prin îmbunătățirea calității vieții, prin reducerea expunerii populației la substanțe periculoase și prin crearea de locuri de muncă verzi (green jobs) în sectorul reciclării și al economiei circulare.
Analiza cost-beneficiu realizată din perspectiva dezvoltării durabile relevă un raport favorabil, beneficiile de mediu și sociale pe termen mediu și lung depășind în mod semnificativ costurile economice pe termen scurt asociate conformării. Măsurile reglementate se integrează organic în Planul Național de Redresare și Reziliență, în Programul Operațional Dezvoltare Durabilă și în Strategia Națională privind Economia Circulară, asigurând coerența politicilor publice naționale cu obiectivele Pactului ecologic european și ale Agendei 2030.


	3.9.
	Alte informații
	Nu au fost identificate.

	Secțiunea a 4-a
Impactul financiar asupra bugetului general consolidat, atât pe termen scurt, pentru anul curent, cât și pe termen lung (pe 5 ani), inclusiv informații cu privire la cheltuieli și venituri

		Adoptarea proiectului de act normativ nu generează cheltuieli suplimentare din bugetul general consolidat. Costurile de gestionare a deșeurilor de baterii sunt suportate de către producătorii de baterii, respectiv de către organizațiile care implementează răspunderea extinsă a producătorilor, potrivit principiului „poluatorul plătește”.
Finanțarea studiului privind compoziția fluxurilor de deșeuri municipale mixte și de DEEE colectate, prevăzut la art. 69 alin. (5) din Regulamentul (UE) 2023/1542, se asigură dintr-un fond dedicat, constituit din contribuțiile producătorilor potrivit art. 56 alin. (4) lit. b) din Regulamentul (UE) 2023/1542, administrat de AFM. Primul studiu se efectuează până la data de 1 ianuarie 2028, referitor la anul calendaristic 2027, apoi cu o frecvență de 3 ani. Efectuarea primului studiu cu referire la anul calendaristic 2027, iar nu 2026, este determinată de imposibilitatea obiectivă de a realiza un studiu de compoziție asupra unui an calendaristic aproape încheiat la data preconizată a intrării în vigoare a prezentei hotărâri a Guvernului, în lipsa cadrului instituțional și a fondului de finanțare; calendarul asumat asigură efectuarea primului exercițiu complet la cel mai apropiat termen posibil în raport cu art. 69 alin. (5) din Regulamentul (UE) 2023/1542, iar frecvența națională de 3 ani, mai strictă decât minimul european de 5 ani, recuperează parțial decalajul. Se asigură astfel finanțarea din bugetul fondului administrat de AFM, fără a afecta echilibrul bugetar.    

	. Proiectul de act normativ nu se referă la acest subiect
mii lei

	Indicatori
	Anul curent (2026)
	Anul 2027
	Anul 2028
	Anul 2029
	Anul 2030
	Media pe 5 ani

	1. Modificări ale veniturilor bugetare, plus/minus, din care:
	0
	0
	0
	0
	0
	0

	a) buget de stat
	0
	0
	0
	0
	0
	0

	b) bugete locale
	0
	0
	0
	0
	0
	0

	2. Modificări ale cheltuielilor bugetare, plus/minus, din care:
	0
	0
	0
	0
	0
	0

	3. Impact financiar, plus/minus, din care:
	0
	0

	0
	0
	0
	0

	4. Propuneri pentru acoperirea creșterii cheltuielilor bugetare
	-
	-
	-
	-
	-
	-

	5. Propuneri pentru compensarea reducerii veniturilor bugetare
	-
	-
	-
	-
	-
	-

	
	
	
	
	
	
	

	4.8. Alte informații
	Nu au fost identificate.

	
Secțiunea a 5-a
Efectele proiectului de act normativ asupra legislației în vigoare

	5.1.
	Măsuri normative necesare pentru aplicarea prevederilor proiectului de act normativ
	Prin prezentul proiect de hotărâre a Guvernului se abrogă, la data intrării în vigoare, Hotărârea Guvernului nr. 1132/2008 privind regimul bateriilor și acumulatorilor și al deșeurilor de baterii și acumulatori, cu modificările și completările ulterioare, cu excepția art. 8 (aplicabil până la 18 februarie 2027) și a art. 7 alin. (6) (aplicabil până la 30 iunie 2027), în concordanță cu calendarul stabilit de Regulamentul (UE) 2023/1542. 
Proiectul de act normativ prevede emiterea următoarelor acte normative subsecvente, în termenele expres prevăzute: Ordin al ministrului economiei, digitalizării, antreprenoriatului și turismului pentru aprobarea listei standardelor române care adoptă standardele armonizate, în termen de 45 de zile de la intrarea în vigoare; Ordin al ministrului mediului, apelor și pădurilor pentru desemnarea, în termen de 15 zile, a punctului de contact cu Comisia Europeană, potrivit art. 54 alin. (2) din Regulamentul (UE) 2023/1542; Ordin al ministrului mediului, apelor și pădurilor pentru aprobarea procedurii de înregistrare a producătorilor de baterii și de raportare a datelor, elaborată de autoritatea publică centrală pentru protecția mediului în colaborare cu MEDAT și cu suportul tehnic al ANMAP, în termen de 90 de zile de la intrarea în vigoare, simultan cu celelalte ordine ale pachetului; Ordin al ministrului mediului, apelor și pădurilor pentru aprobarea metodologiei de constituire și gestionare a garanției financiare prevăzute la art. 58 alin. (7) din Regulamentul (UE) 2023/1542, elaborată de AFM în termen de 45 de zile, aprobată simultan cu celelalte ordine ale pachetului; Ordin al ministrului mediului, apelor și pădurilor pentru aprobarea metodologiei de constituire și gestionare a fondului necesar finanțării studiului de compoziție prevăzut la art. 69 alin. (5) din Regulamentul (UE) 2023/1542, elaborată de AFM în termen de 30 de zile, aprobată în termen de 45 de zile de la intrarea în vigoare; Ordin comun al conducătorului autorității publice centrale pentru protecția mediului și al conducătorului autorității publice centrale din domeniul economiei pentru aprobarea procedurii de autorizare și supraveghere a implementării răspunderii extinse a producătorului de baterii, în termen de 90 de zile de la intrarea în vigoare, simultan cu celelalte ordine ale pachetului.   

	5.2.
	Impactul asupra legislației în domeniul achizițiilor publice
	Proiectul de act normativ nu se referă la acest subiect.

	5.3.
	Conformitatea proiectului de act normativ cu legislația UE 
	Proiectul de act normativ asigură aplicarea directă a Regulamentului (UE) 2023/1542 al Parlamentului European și al Consiliului și completează cadrul național de aplicare a Regulamentului de punere în aplicare (UE) 2025/2289 al Comisiei. Proiectul de hotărâre a Guvernului respectă, de asemenea, prevederile:
Regulamentului (UE) 2019/1020 al Parlamentului European și al Consiliului privind supravegherea pieței și conformitatea produselor;
Regulamentului (CE) nr. 765/2008 de stabilire a cerințelor de acreditare și de supraveghere a pieței în ceea ce privește comercializarea produselor;
Directivei 2008/98/CE a Parlamentului European și a Consiliului privind deșeurile, cu modificările ulterioare.
Prezentul proiect de act normativ nu necesită notificare către Comisia Europeană în temeiul Directivei (UE) 2015/1535 și nu instituie cerințe tehnice naționale care să aducă atingere liberei circulații a mărfurilor.


	5.3.1.
	Măsuri normative necesare transpunerii directivelor UE
	Proiectul de act normativ nu se referă la acest subiect.


	5.3.2.
	Măsuri normative necesare aplicării actelor legislative ale UE
	Proiectul de act normativ nu se referă la acest subiect.


	5.4.
	Hotărâri ale Curții de Justiție a Uniunii Europene 
	Proiectul de act normativ nu se referă la acest subiect.


	5.5.
	Alte acte normative și/sau documente internaționale din care decurg angajamente asumate 
	Proiectul de act normativ nu se referă la acest subiect.

	5.6.
	Alte informații
	Nu au fost identificate.

	
Secțiunea a 6-a
Consultările efectuate în vederea elaborării proiectului de act normativ 

	6.1.
	Informații privind neaplicarea procedurii de participare la elaborarea actelor normative
	Proiectul de act normativ nu se referă la acest subiect.

	6.2.
	Informații privind procesul de consultare cu organizații neguvernamentale, institute de cercetare și alte organisme implicate
	În procesul de elaborare a proiectului de act normativ au fost consultate instituțiile și autoritățile publice cu atribuții în domeniu, precum și reprezentanții mediului de afaceri, ai organizațiilor care implementează răspunderea extinsă a producătorilor și ai asociațiilor profesionale. Proiectul de act normativ a fost dezbătut în grupuri de lucru inter-instituționale organizate la nivelul Ministerului Mediului, Apelor și Pădurilor și Ministerului Economiei, Digitalizării, Antreprenoriatului și Turismului.


	6.3.
	Informații despre consultările organizate cu autoritățile administrației publice locale
	Proiectul de act normativ a fost transmis spre consultare structurilor asociative ale autorităților administrației publice locale.

	6.4.
	Informații privind puncte de vedere/opinii emise de organisme consultative constituite prin acte normative
	Proiectul de act normativ a fost dezbătut în cadrul grupului de lucru inter-instituțional coordonat de Ministerul Mediului, Apelor și Pădurilor și Ministerul Economiei, Digitalizării, Antreprenoriatului și Turismului, ANPC, ANMAP, AFM, GNM, ISCIR, RAR și RENAR, precum și cu participarea reprezentanților mediului de afaceri și ai organizațiilor care implementează răspunderea extinsă a producătorilor. 

	6.5.
	Informații privind avizarea de către:                           
a) Consiliul Legislativ  
b) Consiliul Suprem de Apărare a Țării                          
c) Consiliul Economic și Social  
d) Consiliul Concurenței     e) Curtea de Conturi              
	Proiectul de act normativ urmează a fi transmis Consiliului Concurenței și urmează a fi avizat de Consiliul Economic și Social și de Consiliul Legislativ.



	6.6.
	Alte informații        
          
	Nu au fost identificate.

	
Secțiunea a 7-a
Activități de informare publică privind elaborarea și implementarea
proiectului de act normativ

	7.1.
	Informarea societății civile cu privire la elaborarea proiectului de act normativ
	Proiectul de act normativ a fost supus procedurii de transparență decizională, în conformitate cu Legea nr. 52/2003 privind transparența decizională în administrația publică, republicată, prin publicarea pe pagina de internet a Ministerului Economiei, Digitalizării, Antreprenoriatului și Turismului la secțiunea „Transparență Decizională în data de 18 decembrie 2025. 
Proiectul de act normativ a fost postat pe site-ul Ministerului Mediului, Apelor și Pădurilor, la secțiunea „Transparență”, în data de ......................


	7.2.
	Informarea societății civile în cazurile în care proiectul de act normativ afectează activitatea furnizorilor de servicii de interes economic general

	Proiectul de act normativ nu se referă la acest subiect.

	
Secțiunea a 8-a
Măsuri de implementare

	8.1.
	Măsurile de punere în aplicare a proiectului de act normativ de către autoritățile administrației publice centrale și/sau locale – înființarea unor noi organisme sau extinderea competențelor instituțiilor existente
	Proiectul de act normativ nu prevede înființarea unor organisme noi. Competențele instituțiilor existente (MMAP, MEDAT, ANMAP, AFM, GNM, ANPC, ISCIR, RAR, RENAR) sunt adaptate în raport cu obligațiile care decurg din Regulamentul (UE) 2023/1542. Comisia de supraveghere a răspunderii extinse a producătorilor, constituită în temeiul Ordonanței de urgență a Guvernului nr. 92/2021, aprobată cu modificări și completări prin Legea nr.17/2023, cu modificările și completările ulterioare, își extinde sfera de competență la autorizarea producătorilor și a organizațiilor care implementează răspunderea extinsă a producătorilor de baterii.

	8.2.
	Alte informații    
	Administrarea platformei digitale naționale de trasabilitate a fluxurilor de deșeuri de baterii de către ANMAP se va realiza cu utilizarea resurselor informatice existente, urmând a fi interconectată, după caz, cu alte registre și platforme naționale de raportare







Față de cele prezentate, a fost elaborat prezentul proiect de Hotărâre a Guvernului privind stabilirea cadrului instituțional și a măsurilor pentru punerea în aplicare a Regulamentului (UE) 2023/1542 al Parlamentului European și al Consiliului din 12 iulie 2023 privind bateriile și deșeurile de baterii, de modificare a Directivei 2008/98/CE și a Regulamentului (UE) 2019/1020 și de abrogare a Directivei 2006/66/CE, care în forma prezentată a fost avizat de ministerele interesate și de Consiliul Legislativ, pe care îl supunem spre adoptare.

